CELEX: 
Language: lt
Date: 2017-08-28 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl termino „sistemingai sandorius savo viduje sudarantis tarpininkas“ apibrėžties tikslinimo Direktyvos 2014/65/ES taikymo tikslais iš dalies keičiamas Deleguotasis reglamentas (ES) 2017/565

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES
                  1
                (FPRD II) turi būti pradėta taikyti 2018 m. sausio 3 d. ir kartu su Reglamentu (ES) Nr. 600/2014
                  2
                (FPRR) pakeis Direktyvą 2004/39/EB
                  3
               . FPRD II ir FPRR sudaro atnaujintą suderintą teisinę sistemą, pagal kurią reglamentuojami investicinėms įmonėms, reguliuojamoms rinkoms, duomenų teikimo paslaugų teikėjams ir trečiųjų valstybių įmonėms, teikiančioms investicines paslaugas arba vykdančioms investicinę veiklą Sąjungoje, taikytini reikalavimai.
            
            
               FPRD II ir FPRR siekiama didinti finansų rinkų veiksmingumą, atsparumą ir vientisumą, konkrečiai:
            
            
               1.užtikrinant didesnį skaidrumą: įvedamas skaidrumo iki ir po sandorio sudarymo režimas, taikomas ne nuosavybės vertybiniams popieriams, taip pat sugriežtinamas ir išplečiamas galiojantis prekybos nuosavybės vertybiniais popieriais skaidrumo režimas;
            
            
               2.skatinant daugiau sandorių sudaryti reguliuojamose prekybos vietose: sukuriama nauja sistemų, skirtų prekiauti išvestinėmis finansinėmis priemonėmis ir obligacijomis, kategorija – organizuotos prekybos sistemos, nustatoma pareiga akcijomis prekiauti reguliuojamose prekybos vietose, taip pat aiškiai atskiriamos dvišalės ir daugiašalės vykdymo vietos.
            
            
               Atsižvelgiant į sektoriaus iniciatyvas, kurios tariamai kyla dėl su sąvoka „prekyba savo sąskaita vykdant klientų pavedimus“ susijusio neaiškumo ir kuriomis apibrėžiama sistemingai sandorius savo viduje sudarančių tarpininkų veikla, būtina labiau patikslinti terminą „sistemingai sandorius savo viduje sudarantis tarpininkas“, kad būtų atsižvelgta į tuos rinkos pokyčius ir apibrėžta FPRD II apėjimo rizika. 
            
            
               Šis Komisijos deleguotasis reglamentas grindžiamas Direktyvos 2014/65/ES 4 straipsnio 2 dalyje Komisijai suteiktais įgaliojimais priimti deleguotuosius aktus, kuriais išsamiau apibūdinami kai kurie Direktyvos 2014/65/ES 4 straipsnio 1 dalyje nustatytų apibrėžčių techniniai aspektai siekiant juos suderinti su rinkos pokyčiais, technologiniais pokyčiais ir su patirtimi, įgyta iš elgesio, kuris yra draudžiamas pagal Reglamentą (ES) Nr. 596/2014
                  4
               , ir užtikrinti vienodą Direktyvos 2014/65/ES taikymą. Termino „sistemingai sandorius savo viduje sudarantis tarpininkas“ apibrėžtis pateikta Direktyvos 2014/65/ES 4 straipsnio 1 dalies 20 punkte ir patikslinta Komisijos deleguotajame reglamente (ES) 2017/565, kuriuo Europos Parlamento ir Tarybos direktyva 2014/65/ES papildoma nuostatomis dėl investicinių įmonių organizacinių reikalavimų bei veiklos sąlygų ir toje direktyvoje apibrėžtų terminų
                  5
               , todėl šiuo Komisijos deleguotuoju reglamentu iš dalies keičiamas Komisijos deleguotasis reglamentas (ES) 2017/565.
            
            
               Šio Komisijos deleguotojo reglamento poveikio vertinimas nebuvo atliktas, nes dėl reglamento nesikeičia investicinėms įmonėms taikomi reguliavimo reikalavimai ir jis tam nėra skirtas. Juo tik patikslinama termino „sistemingai sandorius savo viduje sudarantis tarpininkas“ apibrėžties taikymo sritis siekiant užtikrinti vienodą termino taikymą ir išvengti teisės aktų apėjimo. 
            
            
               2.KONSULTACIJOS PRIEŠ PRIIMANT AKTĄ
            
            
               Komisijos tarnybos 2016 m. ir pirmą 2017 m. pusmetį daug kartų susitiko su įvairiais suinteresuotaisiais subjektais aptarti šios priemonės. Komisija taip pat daug kartų keitėsi nuomonėmis su Europos Parlamento Ekonomikos ir pinigų politikos (ECON) komiteto nariais ir surengė konsultacijas su Europos vertybinių popierių komiteto ekspertų grupe, per kurias dėl šio deleguotojo akto buvo konsultuojamasi su valstybių narių ekspertais ir kuriose stebėtojų teisėmis dalyvavo Europos Parlamento, Tarybos, Europos Centrinio Banko ir Europos vertybinių popierių ir rinkų institucijos (ESMA) atstovai.  Deleguotojo akto projektas buvo paskelbtas 4 savaites trukusioms konsultacijoms, per kurias siekta gauti grįžtamosios informacijos ir kurios baigėsi 2017 m. liepos 18 d. Per viešas konsultacijas pateikta būgštavimų dėl prudencinės rizikos valdymo atliekant grupės vidaus sandorius. Į šiuos būgštavimus atsižvelgta įtraukiant naują konstatuojamąją dalį ir 16a straipsnio pakeitimą, kuriais paaiškinama derinimo susitarimų, kurie laikomi prekyba savo sąskaita, aprėptis.
            
            
               3.DELEGUOTOJO AKTO TEISINIAI ASPEKTAI
            
            
               Deleguotajame akte pateikta viena veiklos nuostata, kurioje labiau techniškai patikslinamas vienas termino „sistemingai sandorius savo viduje sudarantis tarpininkas“ apibrėžties, pateiktos Direktyvos 2014/65/ES 4 straipsnio 1 dalies 20 punkte, elementas. Šiuo Komisijos deleguotuoju reglamentu bus iš dalies pakeistas Komisijos deleguotasis reglamentas (ES) 2017/565.
            
            
               Siekiant užtikrinti sklandų Komisijos deleguotojo reglamento (ES) 2017/565 įgyvendinimą, būtina, kad šis dalinio keitimo Komisijos deleguotasis reglamentas įsigaliotų kuo skubiau.
            
            
               KOMISIJOS DELEGUOTASIS REGLAMENTAS (ES) …/...
            
            
               2017 08 28
            
            
               kuriuo dėl termino „sistemingai sandorius savo viduje sudarantis tarpininkas“ apibrėžties tikslinimo Direktyvos 2014/65/ES taikymo tikslais iš dalies keičiamas Deleguotasis reglamentas (ES) 2017/565
            
            
               (Tekstas svarbus EEE)
            
            
               EUROPOS KOMISIJA,
            
         
         
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2015 m. gegužės 15 d. Europos Parlamento ir Tarybos direktyvą 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES
                  6
               , ypač į jos 4 straipsnio 2 dalį,
            
            
               kadangi:
            
            
               (1)siekiant dar labiau užtikrinti objektyvų ir veiksmingą termino „sistemingai sandorius savo viduje sudarantis tarpininkas“ apibrėžties, nustatytos Direktyvos 2014/65/ES 4 straipsnio 1 dalies 20 punkte, taikymą Sąjungoje, reikėtų pateikti tolesnių patikslinimų dėl naujausių technologinių pokyčių vertybinių popierių rinkose, susijusių su derinimo susitarimais, kuriuose gali dalyvauti investicinės įmonės;
            
            
               (2)dėl technologinių pokyčių vertybinių popierių rinkose randasi elektroninių ryšių tinklų, kurie leidžia kelias investicines įmones, kurios ketina vykdyti veiklą pasivadinusios sistemingai sandorius savo viduje sudarančiu tarpininku, susieti su kitais likvidumo teikėjais, naudojančiais didelio dažnio algoritminės prekybos metodus. Dėl šių pokyčių kyla rizika, kad nebus galima aiškiai atskirti dvišalės prekybos savo sąskaita vykdant klientų pavedimus ir daugiašalės prekybos, numatytos Deleguotajame reglamente (ES) 2017/565. Todėl dėl šių technologinių ir rinkos pokyčių būtina patikslinti, kad sistemingai sandorius savo viduje sudarančiam tarpininkui neleidžiama reguliariai vykdyti vidaus ar išorės sandorių derinimo per tarpininko suderinamus sandorius ar kitų rūšių faktiškai rizikos nekeliančius kompensacinius sandorius konkrečia finansine priemone nesikreipiant į prekybos vietą;
            
            
               (3)jeigu centralizuotas rizikos valdymas grupėje paprastai apima rizikos, kurią investicinė įmonė sukaupė dėl sandorių su trečiosiomis šalimis, perdavimą tai pačiai grupei priklausančiam subjektui, kuris negali pateikti kotiruočių, kitos informacijos apie prekybinius interesus arba atmesti ar keisti tokių sandorių, tokie perdavimai vis tiek turėtų būti laikomi prekyba savo sąskaita, jeigu jie vykdomi vien centralizuoto grupės rizikos valdymo tikslais; 
            
            
               (4)aiškumo ir teisinio tikrumo tikslais Deleguotojo reglamento (ES) 2017/565 taikymo pradžios datos formuluotė turėtų būti suderinta su Direktyvos 2014/65/ES taikymo pradžios datos formuluote; 
            
            
               (5)siekiant užtikrinti sklandų finansų rinkų veikimą, būtina, kad šis reglamentas įsigaliotų kuo skubiau;
            
            
               (6)šiame reglamente nustatytos priemonės atitinka Europos vertybinių popierių komiteto ekspertų grupės nuomonę,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Deleguotasis reglamentas (ES) 2017/565 iš dalies keičiamas taip:
            
            
               (1)
                     įterpiamas 16a straipsnis:
            
            
               „16a straipsnis
            
            
               Dalyvavimas derinimo susitarimuose
            
            
               Taikant Direktyvos 2014/65/ES 4 straipsnio 1 dalies 20 punktą nelaikoma, kad investicinė įmonė vykdo prekybą savo sąskaita, jeigu ta investicinė įmonė dalyvauja su jos grupei nepriklausančiais subjektais sudarytuose derinimo susitarimuose, kurių tikslas arba rezultatas yra vykdyti faktiškai rizikos nekeliančius kompensacinius sandorius finansine priemone nesikreipiant į prekybos vietą.“;
            
            
               (2)91 straipsnio antra pastraipa pakeičiama taip:
            
            
               „Jis taikomas nuo 2018 m. sausio 3 d.“.
            
            
               2 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
         
         
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje, 2017 08 28
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  OL L 173, 2014 6 12, p. 349.
               
               
                  
                     (2)
                  2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84).
               
               
                  
                     (3)
                  2004 m. balandžio 21 d. Europos Parlamento ir Tarybos direktyva 2004/39/EB dėl finansinių priemonių rinkų, iš dalies keičianti Tarybos direktyvas 85/611/EEB, 93/6/EEB ir Europos Parlamento ir Tarybos direktyvą 2000/12/EB bei panaikinanti Tarybos direktyvą 93/22/EEB (OL L 145, 2004 4 30, p. 1).
               
               
                  
                     (4)
                  Europos Parlamento ir Tarybos reglamentas (ES) Nr. 596/2014 dėl piktnaudžiavimo rinka (Piktnaudžiavimo rinka reglamentas) ir kuriuo panaikinama Europos Parlamento ir Tarybos direktyva 2003/6/EB ir Komisijos direktyvos 2003/124/EB, 2003/125/EB ir 2004/72/EB (OL L 173, 2014 6 12, p. 1).
               
               
                  
                     (5)
                  OL L 87, 2017 3 31, p. 1.
               
               
                  
                     (6)
                  OL L 173, 2014 6 12, p. 349.